S-487/2017

Mál þetta, sem dómtekið var þriðjudaginn 19. september 2017, er höfðað með ákæru, útgefinni af lögreglustjóranum á höfuðborgarsvæðinu 5. september 2017, á hendur X, kt. 000000-0000, [...],[...], fyrir heimilisofbeldi með því að hafa, miðvikudaginn 3. maí 2017, á heimili móður sinnar, B, að [...] í [...], veist að henni og slegið hana ítrekað í höfuðið með hillubút úr tré, allt með þeim afleiðingum að hún hlaut tannarbrot, tannarliðhlaup, opið sár á vör og munnholi, auk yfirborðsáverka á höfði og hálsi.

Telst þetta varða við 218. gr. b almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Af hálfu B er krafist miskabóta að fjárhæð 2.000.000 króna ásamt vöxtum samkvæmt 8. gr. laga nr. 38/2001 frá 3. maí 2017 til þess dags er liðinn er mánuður frá birtingu kröfunnar, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæðis í ákæru.

Ákærði er fæddur í [...]. Hann á sér nokkurn sakaferil, en samkvæmt sakavottorði hefur hann frá árinu 2009 átta sinnum sætt refsingu vegna umferðar- og fíkniefnalagabrota. Síðast var ákærði dæmdur 14. júní 2017 til fjögurra mánaða fangelsisrefsingar fyrir umferðarlagabrot og brot gegn valdstjórninni. Refsing verður því ákveðin sem hegningarauki, sbr. 78. gr. almennra hegningarlaga. Þá verður litið til 3. mgr. 70. gr. við ákvörðun refsingar. Til málsbóta horfir að ákærði hefur gengist greiðlega við broti sínu. Þykir refsing hæfilega ákveðin fangelsi í sex mánuði.

Ákærði játar bótaskyldu, en telur bótakröfu of háa. Ákærði er í máli þessu sakfelldur fyrir alvarlega líkamsárás gagnvart móður sinni, framinni á heimili hennar, og hlaut hún umtalsverða áverka af atlögunni. Þykja miskabætur hæfilega ákveðnar 800.000 krónur, með vöxtum sem í dómsorði greinir.

Ákærði greiði þóknun skipaðs verjanda síns, G-kk-ef S-x-x R-kk-ef hdl., 295.120 krónur, þóknun réttargæslumanns brotaþola, B-kk-ef E-kk-ef hdl., 66.960 krónur, og þóknun réttargæslumanns brotaþola á rannsóknarstigi málsins, I-kvk-ef L-kvk-ef B-kvk-ef hdl., 151.280 krónur. Ákærði greiði 43.900 krónur í annan sakarkostnað. Við ákvörðun þóknunar lögmanna hefur verið tekið tillit til virðisaukaskatts.

Af hálfu ákæruvaldsins flutti málið F-kvk-nf B-kvk-nf F-kvk-nf aðstoðarsaksóknari.

R-kvk-nf H-kvk-nf héraðsdómari kveður upp dóminn.

D ó m s o r ð:

Ákærði, X, sæti fangelsi í sex mánuði.

Ákærði greiði B 800.000 krónur, með vöxtum samkvæmt 8. gr. laga um vexti og verðtryggingu nr. 38/2001 frá 3. maí 2017 til 11. október 2017, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærði greiði þóknun skipaðs verjanda síns, G-kk-ef S-x-x R-kk-ef hdl., 295.120 krónur, og þóknun réttargæslumanna brotaþola, B-kk-ef E-kk-ef hdl., 66.960 krónur, og I-kvk-ef L-kvk-ef B-kvk-ef hdl., 151.280 krónur. Ákærði greiði 43.900 krónur í annan sakarkostnað.

R-kvk-nf H-kvk-nf